Sellenädalane Maaleht kirjutab noortest, tervest põlvkonnast, kes ei kipu tavaliste mallide järgi tööd tegema. Avaldame selles artiklis erinevate tööandjate mured ja kogemused noorte tööle rakendamisel.
Marlen Piskunov, rahandusministeeriumi riigihalduse ja avaliku teenistuse osakonna juhataja:
Tänapäeva noored suhtuvad töösse ja tööaega mõnevõrra loomingulisemalt kui vanem põlvkond.
Näiteks ei taheta tööle tulla hommikul vara, kuid samas soovitakse ikkagi lahkuda hiljemalt kell 17. Mõni tahaks töötada hoopis öösiti. Üsna kohe töövestlusel üritatakse tavaliselt selgeks teha, kas tööd võiks teha ka kodust või kohvikust. Noored vajavad oma tööle rohkem tagasisidet kui vanem põlvkond, oodates eelkõige just positiivset tagasisidet. Kriitikat väga ei taluta ning juhina peab väga pehmelt lähenema, et kriitika ei lõpeks lahkumisavalduse esitamisega. Samas tüdinevad noored oma tööst kiiremini.